  Туспуктэм: Руслан Нуриахметов Наталия Сильвестрова Удмуртиын кизён дырлы дасяськон йылпумъяське. Ужъёс ӟеч ортчо. Со сярысь гурт возёсъя но сиён-юонъя министерстволэн пресс-службаез ивортӥз. Кизёно музъемъёслэн бадӟалазы 930 сюрс гектар луэ. Отысь 54 процентсэ пудо сиёнлы будосъёс басьто. Со полын трос аръем турынъёс – 79,1 процент, одӥг аръем турынъёс – 12,3 процент, пудо сиёнлы кукуруза – 7,2 профент. Тысё но тысёпуртэсо юос улэ 40 процентэз музъемъёс висъясько. Соос пӧлысь валэс юослы – 81,5 процентэз, узьым юослы – 16,5 процентэз, тысёпуртэсо будосъёслы – 3,1 процент. Технической культураослы, картофкалы но бакча сиёнъёслы быдэн 3 процентэз муос чакалмын. 2022-тӥ арын 68,23 сюрс гектар вылын узьым юосты кизизы. Туннэ нуналлы чакланъёсъя, 52,8 сюрс гектар вылын юос шоро-куспо толйизы, 14,7 сюрс гектарын – умой. Кидыс чакламлэсь вылтӥ дасямын: валэс юос но тысёпуртэсо будосъёс – 108 процент, картофка – 111 процент. Етӥн кидыс 92 процентэз дасямын, рапс – 68 процентэз. Кидысъёссы 100 процентлы тырмытэмын 12 ёросъёсын: Алнаш, Балезино, Вавож, Дэбес, Дэри, Камбарка, Каракулино, Кез, Сарапул, Ува, Юкаменск, Якшур-Бӧдья. Кидыс басьтон пумысен тупанкылъёсты быдэстон ласянь шугъяськонъёс ӧвӧл. Муиз (минерал) ватсэтъёсты но будосъёсты утён арбериосты басьтыны огкыл гожтон чаклам радлыкъя мынэ. Техника бусые потыны 90 процентлы дась. Кылем арен ӵошатыса, со 3 процентлы тросгес. 2023-тӥ арын гурт возёсъёс 119 трактор, ю тысь утялтон 27 комбайн, пудо сиён будосъёсты октон-калтон 23 камбайн, 42 сеялкаос но кизён огъетъёс, 186 думон тӥрлык басьтыны малпало. « Ми малпамъя, тулыс туж ӝог луоз, со вакыт капчи уз луы. Гурт возёсын ужасьёс умой дасяськемын. Али ми гуртоослы капчиятэм кредитъёслэсь быдӟалазэс будэтон бордын ужаськом. Оштолэзьлэн кутсконозяз та ужпумез сэрттыны-пертчыны оскиськом » Ольга Абрамова, Удмуртиысь кивалтэтлэн тӧроезлэн воштӥсез Тодэ вайытом, Удмуртиын 2023-тӥ арын 20 сюрс гектар музъемъёсты гурт возёсэ берыктыны малпало. Тегъёс: гуртвозёс мерттӥськон Удмуртия  